Ezekiele 5 | Bibele e Inthaneteng | Phetolelo ea Lefatše le Lecha
5 “Ha e le uena, mor’a motho, inkele sabole e bohale. U inkele eona joaloka lehare la mokuti oa moriri, u e fetise hloohong ea hao le litelung tsa hao,+ ’me u inkele sekala sa ho lekanya ebe u arola moriri ka likarolo. 2 Karolo ea boraro u tla e chesa mollong bohareng ba motse hang ha matsatsi a ho thibella a phethahetse.+ U tla nka karolo e ’ngoe ea boraro. U tla e hlatha ka sabole ho o pota-pota ka hohle,+ ’me karolo ea boraro ea ho qetela u tla e hasanya moeeng, ’me ke tla tsomula sabole ka mor’a oona.+ 3 “Ho oona u tla nka o seng mokae ka palo ’me u o phuthele melekeng ea seaparo sa hao.+ 4 O mong oa oona u tla o nka u o lahlele ka har’a mollo ’me u o chese lore! mollong. Ho oona ho tla tsoa mollo o tla ea ho bohle ba ntlo ea Iseraele.+ 5 “Sena ke seo ’Musi Morena Jehova a se boletseng, ‘Ena ke Jerusalema. Ke e behile ka har’a lichaba, linaha li e pota-potile ka hohle. 6 E ile ea fetohela liqeto tsa ka tsa boahloli ka bokhopo ho feta lichaba,+ le khahlanong le litaelo tsa ka tse hlomamisitsoeng ho feta lichaba tse e pota-potileng, etsoe ba lahlile liqeto tsa ka tsa boahloli ’me, ha e le litaelo tsa ka tse hlomamisitsoeng, ha baa tsamaea ho tsona.’+ 7 “Ka hona sena ke seo ’Musi Morena Jehova a se boletseng, ‘Ka lebaka la hore le bile morusu+ ho feta lichaba tse le pota-potileng ka hohle, ha lea tsamaea ka litaelo tsa ka tse hlomamisitsoeng ’me ha lea phetha liqeto tsa ka tsa boahloli;+ empa le entse ho ea ka liqeto tsa boahloli tsa lichaba tse le pota-potileng ka hohle, na ha ho joalo?+ 8 ka hona sena ke seo ’Musi Morena Jehova a se boletseng: “Bona! uena motse, ke khahlanong le uena,+ ’me ke tla phethisa liqeto tsa ka tsa boahloli ka hare ho uena mahlong a lichaba.+ 9 Ke tla u etsa seo ke sa kang ka se etsa le seo nke keng ka hlola ke etsa se tšoanang le sona ka lebaka la lintho tsohle tsa hao tse manyala.+ 10 “‘“Ka hona bo-ntate ba tla ja bara ka hare ho uena,+ ’me bara ba tla ja bo-ntat’a bona, ’me ke tla phethisa ho uena liketso tsa kahlolo le ho hasanyetsa bohle ba setseng ba hao moeeng o mong le o mong.”’+ 11 “‘Ka hona ka ’na ea phelang,’ ho bolela ’Musi Morena Jehova, ‘ka sebele ka lebaka la hore u silafalitse sehalalelo sa ka ka lintho tsohle tsa hao tse nyonyehang+ le ka lintho tsohle tsa hao tse manyala,+ ke ’Na ea tla u fokotsa+ le leihlo la ka le ke ke la utloela bohloko+ ’me le ’na nke ke ka bontša qenehelo.+ 12 Karolo ea boraro ea hao—e tla shoa ka lefu la seoa,+ ’me e tla felisoa ke tlala ka hare ho uena.+ Karolo e ’ngoe ea boraro—e tla oa ka sabole ho u pota-pota ka hohle. Karolo ea boraro ea ho qetela ke tla e hasanyetsa moeeng o mong le o mong,+ ’me ke tla tsomula sabole ka mor’a bona.+ 13 Ka sebele khalefo ea ka e tla fela+ ’me ke tla kokobetsa bohale ba ka holim ’a bona+ le ho itšelisa;+ ’me ba tla lokela ho tseba hore ’na, Jehova, ke buile ka ho tsitlella boinehelo bo khethehileng,+ ha ke phetha khalefo ea ka holim ’a bona. 14 “‘Ke tla u etsa sebaka se ripitliloeng le nyeliso har’a lichaba tse u pota-potileng ka hohle ka pel’a mahlo a e mong le e mong ea fetang ka tsela.+ 15 U tla fetoha nyeliso+ le ntho e hlapaoloang,+ mohlala o lemosang+ le ntho e nyarosang ho lichaba tse u pota-potileng ka hohle, ha ke etsa liketso tsa kahlolo ho uena ka bohale le khalefo le ka likhalemelo tsa khalefo.+ ’Na, Jehova, ke boletse. 16 “‘Ha ke romela metsu e kotsi ea tlala holim ’a bona,+ eo e tla ba tšenyeho, e leng metsu eo ke tla e romela ho le felisa,+ esita le tlala ke tla e atisa holim ’a lōna ’me ke tla roba melamu ea lōna eo ho eona ho fanyehiloeng mahobe a lesoba hare.+ 17 Ke tla le romela tlala le libata tse kotsi,+ li tla le amoha bana, lefu la seoa+ le mali+ li tla feta ho pholletsa ho lōna, ’me ke tla le tlisetsa sabole.+ ’Na, Jehova, ke boletse.’”